Европэм щынэхъыфIу къалъытэ
Зэхьэзэхуэ нэхъыщхьэхэр зэрызэфIэкIар къилъытэри, Атлетикэ псынщIэмкIэ европей ассоциацэм дызэрыт илъэсым кърикIуахэр къипщытэжащ. Зэи къэмыхъуауэ, ди континетым щынэхъыфI дыдэу IэщIагъэлIхэм къалъытащ лъагапIэм щхьэпрылъынымкIэ Европэми дунейми куэдрэ я чемпион, «Налкъутэналмэс лигэм» и Iыхьэ псоми 2019 гъэм щытекIуа Ласицкене (Кучинэ) Марие.
ТекIуахэр щагъэлъапIэу илъэс къэс ирагъэкIуэкI «Golden Tracks» Iуэхугъуэр Эстонием и къалащхьэ Таллин щызэхэтащ. Абы щагъэIуащ саугъэт нэхъыщхьэр - атлетикэ псынщIэмкIэ Европэм и спортсмен нэхъыфIыр - зыхуагъэфэщар. Ар ди лъахэгъу цIэрыIуэ Ласицкене (Кучинэ) Мариещ. Апхуэдэ щIыкIэкIэ пщIэ лъагэ игъуэтащ прохладнэдэс цIыхубзыр мы гъэм официальнэу екIуэкIа зэхьэзэхуэ псоми - ахэр 22-рэ мэхъу - зэрыщытекIуар. КъищынэмыщIауэ, зэи къэмыхъуауэ, ещанэу дунейпсо чемпионыгъэр зыIэригъэхьащ. Мы илъэсым абы къызэринэкIащ метри 2-рэ сантиметри 6-рэ зи лъагагъыр.
Фигу къэдгъэкIыжынщи, нэхъапэжкIи, 2014 гъэм, дызэрыгушхуэ ди лъахэгъум къыхуагъэфэщащ Атлетикэ псынщIэмкIэ европей ассоциацэм и «Вагъуэ къэунэху» саугъэт лъапIэр.
Иджыблагъэ Ласицкене (Кучинэ) Марие щытекIуащ IэщэкIэ ЗэщIэузэда Къарухэм я дунейпсо зэпеуэм. АбыкIэ къигъэлъэгъуащ и зэфIэкIхэм хигъахъуэ зэпыту зэрыщытыр икIи гъэ къакIуэ Японием и къалащхьэ Токио щекIуэкIыну гъэмахуэ Олимп Джэгухэм ерыщу зэрызыхуигъэзырыр. Ар зэрысабийрэ егъасэ Габрилян Геннадий.
Европэм атлетикэ псынщIэмкIэ 2019 гъэм и спортсмен нэхъыфI Ласицкене (Кучинэ) Марие дамыгъэ лъапIэр и тренер Габрилян Геннадий дегуэш.
Жыласэ Заурбэч.
